EU-sjefer i fest-kø til Nobelseremonien
Det er gode grunner til å la bilen stå og ta seg god tid, dersom du absolutt må til Oslo sentrum mandag 10.desember. Ifølge Geir Lundestad, Nobelinstituttets direktør, har 8-10 stats- og regjeringssjefer allerede bekreftet at de vil være til stede på den høytidelige Nobel-seremonien i Oslo rådhus. Nesten like mange har takket nei, blant andre David Cameron, statsminister i Storbritannia, og Frankrikes president François Hollande. - Angela Merkel har selv bekreftet at hun kommer. Vi ønsker foreløpig ikke å offentliggjøre hvem som ellers har bekreftet, sier Lundestad til VG.- Men det er allerede nå klart at det blir et stort innrykk, på linje med tildelingene til USAs president Barack Obama, og da Arafat, Peres og Rabin fikk prisen i 1994, sier Nobel-sjefen. EU har tidligere bekreftet hvilke tre toppledere som skal motta prisen i Oslo rådhus: *** EU-president Herman Van Rompuy. *** Kommisjonens president Jose Manual Barroso. *** EU-parlamentets president Martin Schultz. Fredsprisvinneren EU har 27 medlemsland. Det gikk sjokkbølger gjennom de norske sikkerhetstjenestene da Van Rompuy inviterte med seg alle 27 toppsjefene - pluss kandidatlandet Kroatia - til Nobelseremonien i Oslo. Norsk politi har gode rutiner på at en og en verdenstopp kommer til Oslo. Men sikkerhetsutfordringene blir betydelig større når kanskje så mange som 15 toppledere skal ta seg til og rundt i Oslo samtidig.- Arrangementet blir et av de aller største vi har gjennomført. Vi kunne åpenbart ha fylt de 1000 plassene i Oslo rådhus flere ganger, men det går altså ikke. For noen kan det være et alternativ å få billetter til det tradisjonelle CNN-intervjuet med prisvinnerne senere på dagen, sier Geir Lundestad. Sp har allerede varslet at de boikotter årets prisutdeling. Men de får ikke anledning til å markere sin EU-motstand med tomme stoler: - Det blir ingen tomme stoler, slår Lundestad fast.
Tysklands forbundskansler Angela Merkel og minst 10 andre statsledere fra EU kommer til Oslo 10.desember for å feire seg selv og Nobels fredspris.